עמית תמיר

עמית יוסף תמיר (נולד ב-2 בדצמבר 1979) הוא כדורסלן עבר ישראלי ששיחק בעמדות הפאוור פורוורד והסנטר בקבוצת שונות ובנבחרת ישראל.

 ביוגרפיה 
בצעירותו, שיחק תמיר במחלקת הנוער של הפועל ירושלים. בשנת 1998 הוא החל לשחק בקבוצה הבוגרת של המועדון. הוא שיחק שלוש שנים במדיה, ובעונתו הראשונה הוא היה שותף להישג שיא של הקבוצה - סיום במקום הראשון בליגה. בעונתו האחרונה בקבוצה, עונת 2000/01, הוא שותף ב-23 משחקים וקלע 5.3 נקודות בממוצע למשחק.

בשנת 2001 תמיר עבר לליגת המכללות האמריקנית, לאוניברסיטת קליפורניה בברקלי. בשנה הראשונה שלו במכללה הוא קלע שיא קריירה של 39 נקודות במשחק מול אוניברסיטת אורגון, שהיוו את מספר הנקודות החמישי בגובהו בהיסטוריה של המכללה. בעונת 2002/03 הוא העמיד ממוצעים גבוהים בנקודות, אסיסטים וריבאונדים, והוביל את המכללה במדד הריבאונדים. לאורך שנותיו בקליפורניה הוא היה אחד מהשחקנים המובילים שלה. בסיום תקופתו במכללה, הוא נרשם לדראפט ה-NBA 2004, אך לא הצליח להיבחר.

בעונת 2004/05 חתם תמיר בפאוק סלוניקי מליגת העל היוונית, ולקח עימה חלק בגביע יול"ב. בפתיחת עונת 2005/06 הוא עבר לקבוצה יוונית אחרת, א.א.ק. אתונה, אך לא הצליח להשתלב בקבוצה וקלע 4.6 נקודות בלבד בממוצע למשחק. לקראת סיום העונה הוא חתם במכבי גבעת שמואל, וקלע 11.2 נקודות בממוצע למשחק עד סיום העונה, שבה סייע לקבוצה להישאר בליגת העל. בעונת 2006/07 שיחק בשרלרואה הבלגית ובהמשך באולימפיה לאריסה היוונית, עמה העפיל לראשונה בתולדותיה לפלייאוף היווני. הוא פתח את עונת 2007/08 בקבוצת צ'רקסי מנקיז האוקראינית, אך שוחרר ממנה לאחר שמיעט לקבל דקות משחק.

באוקטובר 2007 חתם תמיר בהפועל חולון, שעלתה בעונה שלפני כן לליגת העל, כחלק ממסע הרכש של הבעלים מיקי דורסמן שנועד לחיזוק הקבוצה. הוא היה אחד מהשחקנים הישראלים המשמעותיים ביותר בחולון בעונת 2007/08, וקלע 5 נקודות בממוצע למשחק ב-28 הופעות. בסיום העונה הוא זכה עם חולון באליפות ליגת העל לראשונה בתולדות המועדון. בעקבות עזיבתו של מיקי דורסמן והיעדר משקיע כלכלי בקבוצה, תמיר עזב את חולון בקיץ 2008 וחתם בעירוני אשקלון. בעונתו הראשונה, 2008/09, הוא ביסס את מעמדו כאחד מהשחקנים המובילים באשקלון, וסייע לה להעפיל למשחקי הפלייאוף עם 8 נקודות בממוצע למשחק.

לאחר עונה זו עבר תמיר לקבוצת אפואל ניקוסיה מהליגה הקפריסאית. בנובמבר 2010, לאחר שנודע כי שחקן הפועל ירושלים אורי קוקיה נפצע בכתפו וייעדר כחצי שנה, הוחתם תמיר כמחליפו בקבוצה.

עמית תמיר משחק בקביעות גם במדי הנבחרת הלאומית של ישראל. הוא השתתף עמה באליפויות אירופה בכדורסל בשנים 2007 ו-2009.

בשנת 2012 חתם על חוזה למשחק בשורות קבוצת רמת-גן מהליגה לאומית. עונה לאחר מכן, הגיע איתה עד לחצי גמר הפלייאוף של ליגת המשנה.

ב-2018 פרש מכדורסל.

בעונת 2019/20 החל לשמש כעוזר המאמן של בראד גרינברג במכבי אשדוד ובמאי 2020 מונה למאמן הקבוצה במקומו של האחרון.

בינואר 2021 מונה למאמנה של הפועל עכו במקומו של עודד הנדלר אך הקבוצה ירדה ליגה. ב-7 ביולי 2021 חתם כמאמנה של אליצור "איתו" אשקלון. ב-15 בפברואר 2022 התפטר מתפקידו.

קישורים חיצוניים

 עמית תמיר באתר ONE

הערות שוליים

קטגוריה:מאמני מכבי אשדוד בכדורסל
קטגוריה:ירושלים: כדורסלנים
קטגוריה:כדורסלני נבחרת ישראל
קטגוריה:כדורסלני נבחרת ישראל 3x3
קטגוריה:כדורסלני אוניברסיטת קליפורניה בברקלי
קטגוריה:כדורסלני הפועל חולון
קטגוריה:כדורסלני הפועל ירושלים
קטגוריה:כדורסלני עירוני אשקלון
קטגוריה:כדורסלני אפואל ניקוסיה
קטגוריה:כדורסלני מכבי גבעת שמואל
קטגוריה:כדורסלני א.א.ק. אתונה
קטגוריה:כדורסלני ספירו שרלרואה
קטגוריה:כדורסלני פאוק סלוניקי
קטגוריה:כדורסלנים ישראלים בליגת המכללות בארצות הברית
קטגוריה:כדורסלני מכבי עירוני רמת גן
קטגוריה:כדורסלנים ישראלים ביוון
קטגוריה:כדורסלנים ישראלים בקפריסין
קטגוריה:כדורסלנים ישראלים באוקראינה
קטגוריה:כדורסלנים ישראלים בבלגיה
קטגוריה:ישראלים שנולדו ב-1979